Document ID: 31999D0120

31999D0120
L 036/21
SLUŽBENI LIST EUROPSKE UNIJE
27.01.1999.
ODLUKA KOMISIJE
od 27. siječnja 1999.
o sastavljanju privremenih popisa objekata u trećim zemljama, iz kojih države članice dopuštaju uvoz životinjskih crijeva
(priopćena pod brojem dokumenta C(1999) 196)
(Tekst značajan za EGP)
(1999/120/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 95/408/EZ od 22. lipnja 1995. o uvjetima za sastavljanje, u prijelaznom razdoblju, privremenih popisa objekata u trećim zemljama iz kojih je državama članicama odobren uvoz određenih proizvoda životinjskog podrijetla, proizvoda ribarstva ili živih školjkaša (1), kako je zadnje izmijenjena Odlukom Vijeća 98/603/EZ (2), a posebno njezin članak 2. stavak 4. i članak 7.,
budući da se Direktivom Vijeća 92/118/EEZ (3), kako je zadnje izmijenjena Direktivom 97/79/EZ (4), utvrđuje kako se životinjska crijeva mogu uvoziti iz bilo koje treće zemlje;
budući da se Direktivom Vijeća 77/99/EEZ (5), kako je zadnje izmijenjena Direktivom Vijeća 97/76/EZ (6), utvrđuju uvjeti kojim se uređuje proizvodnja, stavljanje na tržište i uvoz očišćenih, osoljenih ili sušenih i/ili termički obrađenih želudaca, mjehura i crijeva;
budući da se za treće zemlje Odlukom Komisije 94/187/EZ (7), kako je zadnje izmijenjena Odlukom 96/106/EZ (8), utvrđuju zdravstveni zahtjevi i zahtjevi veterinarskog certificiranja pri uvozu životinjskih crijeva;
budući da je Komisija od nekih trećih zemalja primila popise objekata s jamstvima da navedeni objekti u cijelosti ispunjavaju odgovarajuće zahtjeve Zajednice u pogledu zdravlja te da će u slučaju, kad objekt ne ispunjava navedene zahtjeve, njegove izvozne djelatnosti u Europsku zajednicu biti suspendirane;
budući da Komisija nije mogla u svim predmetnim trećim zemljama provjeriti usklađenost objekata sa zahtjevima Zajednice ni valjanost jamstava koja su dala nadležna tijela;
budući da će razdoblje tijekom kojeg su države članice mogle nastaviti s uvozom životinjskih crijeva iz objekata koje one priznaju isteći 31. prosinca 1998.;
budući da treće zemlje koje nisu poslale svoje popise objekata u skladu s pravilima Zajednice po isteku tog razdoblja više neće smjeti izvoziti životinjska crijeva u Zajednicu;
budući da se, stoga, u skladu s postupkom utvrđenim u Odluci 95/408/EZ, za određene države mogu sastaviti privremeni popisi objekata koji proizvode životinjska crijeva;
budući da, međutim, neke treće zemlje nisu pravovremeno poslale svoje popise objekata te je zbog tehničkih problema odgođena izrada zdravstvenog certifikata; budući da je stoga potrebno kao prijelaznu mjeru odobriti dodatno razdoblje za uvoz crijeva, želudaca i mjehura iz tih trećih zemalja kako ne bi došlo do prekida trgovine; budući da u tom slučaju nadležna tijela predmetnih trećih zemalja moraju potvrditi kako su crijeva, želuci i mjehuri proizvedeni u skladu s odgovarajućim higijenskim uvjetima;
budući da su mjere utvrđene u ovoj Odluci u skladu s mišljenjem Stalnog veterinarskog odbora,
DONIJELA JE OVU ODLUKU:
Članak 1.
1. Država članica odobrava uvoz životinjskih crijeva iz objekata navedenih u Prilogu ovoj Odluci.
2. Uvoz životinjskih crijeva i dalje podliježe veterinarskim odredbama Zajednice koje su drugdje donijete.
Članak 2.
Države članice za prijelazno razdoblje, koje traje do 31. ožujka 1999., odobravaju uvoz crijeva, želudaca i mjehura iz objekata u trećim zemljama, koji nisu navedeni na popisu u Prilogu, ali u vezi s kojima je nadležno tijelo treće zemlje potvrdilo kako su crijeva, želuci i mjehuri proizvedeni u skladu s odgovarajućim higijenskim uvjetima.
Članak 3.
Ova se Odluka primjenjuje od 1. siječnja 1999.
Članak 4.
Ova je Odluka upućena državama članicama.
Sastavljeno u Bruxellesu 27. siječnja 1999.

Labels: 17
5
0
3
6